|  |  |
| --- | --- |
| Numri i lëndës: | 2018:045036 |
| Datë: | 20.08.2019 |
| Numri i dokumentit: | 00465930 |

**P.nr.528/18**

**NË EMËR TË POPULLIT**

**GJYKATA THEMELORE NË PEJË-DEPARTAMENTI I PËRGJITHSHËM**, me gjyqtarin Shaqë Curri, me pjesëmarrjen e zyrtares ligjore Ilda Cucović, në çështjen penale kundër të pandehurit, A L, për shkak të veprës penale, Lajmërim apo kallëzim i rremë, nga neni 390 par.4 e lidhur me par.1 të KPRK-së, e sipas aktakuzës së Prokurorisë Themelore, Departamenti i Përgjithshëm në Pejë, PP/II.nr.1473/2018, të datës 22.08.2018, pas mbajtjes së shqyrtimit fillestar, me datë 20.08.2019, në prezencë të Prokurores së shtetit Ardiana Veseli, të pandehurit A L, në të njëjtën ditë mori, publikisht shpalli dhe përpiloi këtë:

**A K T GJ Y K I M**

**I pandehuri**

**A L**, i biri i H dhe nënës Z e gjinisë D, i lindur me dt. .., në R, Republika e Malit të Zi, me vendbanim në fsh. V, rruga e ambulantes, Rajoni .., K. Pejë, identifikohet në letërnjoftimit me numër personal …, ka të kryer shkollën fillore, me profesion-punëtor krahu, i martuar, babi i dy fëmijëve, gjendjes së dobët ekonomike, shqiptar, shtetas i R. së Kosovës, mbrohet në liri.

**ËSHTË FAJTOR**

**Për shkak se:**

Me dt. 08.08.2018, rreth orës 03.30, në V, në Stacionin Policor, i pandehuri bënë lajmërim të rrejshëm në atë mënyrë që përmes telefonit thërret policinë dhe e lajmëron se në shtëpinë e tij e cila ndodhet në fsh. V, Rajoni .., përderisa ishte vetëm dhe duke fjetur kishte dëgjuar disa trokitje në derë dhe pasi që askush nuk ishte përgjegjur i pandehuri hap derën e shtëpisë ku aty ishin tre persona të maskuar ku njëri prej tyre kishte pasur një revole të cilën ia kishte drejtuar në fyt ndërsa dy persona tjerë kishin hyrë në dhomë dhe nga kuleta e cila ishte mbi komodinë marrin të holla në vlerë prej 550 euro, e pastaj me rastin e intervistimit në stacionin policor i njëjti pranon se këtë rast të grabitjes nga personat e maskuar e ka inskenuar dhe se këto para kishte shpenzuar vet në lojëra të fatit,

-me çka ka kryer vepër penale Lajmërim apo kallëzim i rremë, nga neni 390 par.4 e lidhur me par.1 të KPRK-së.

Andaj, gjykata konform nenit 2, 4, 7, 41, 42 par.1 nën par 1.2, 49 par. 1 nën par. 1.1, 50, 51, 52, 73, neni 390 par.4 e lidhur me par 1 të KPRK-së ,dhe nenit 365 të KPPRK-së, të pandehurit i shqipton:

**DËNIM ME KUSHT**

Ashtu që të pandehurit i përcaktohet dënim me burg në kohëzgjatje prej 2 (dy) muaj, e të cilin dënim i pandehuri nuk do të vuaj, nëse në afat prej 1 (një) viti nuk kryen ndonjë vepër të re penale.

I pandehuri obligohet në paguarjen e shpenzimeve të procedurës penale në shumë prej 30 ( tridhjetë) euro, dhe për paushallin gjyqësor shumën prej 20 (njëzet) euro, gjithsej 50 ( pesëdhjetë) euro, në afat prej 30 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej tridhjetë (30) euro, në afat prej 30 ditësh pas plotfuqishmërisë së këtij aktgjykimi.

***A r s y e t i m***

Prokuroria Themelore në Pejë-Departamenti i Përgjithshëm, ka ngrit aktakuzë PP/II.nr. 1473/2018, të datës 22.08.2018, kundër të pandehurit, A L, për shkak të veprës penale, Lajmërimi apo kallëzimi i rremë, nga neni 390 par.4 e lidhur me par.1 të KPRK-së.

Konform nenit 245 të KPP-së me datë 20.08.2019, është mbajtur seanca e shqyrtimit fillestar dhe bazuar ne dispozitën e nenit 244 të KPP-së, është konstatuar se prokurori i shtetit, ka përmbushur detyrimet që kanë të bëjnë me zbulimin e provave.

Gjykata konform dispozitave te nenit 246 par. 1, të KPP-së, e ka udhëzuar të pandehurin me të drejtat e tij, ku në këtë rast i pandehuri deklaroi se i ka kuptuar këto të drejta dhe ka shtuar se për mbrojtës nuk ka nevojë.

Pas leximit të aktakuzës, nga Prokurori i Shtetit, gjyqtari i vetëm gjykues, pasi që është bindur se i pandehuri e ka kuptuar aktakuzën, i ka dhënë mundësinë të pandehurit që të deklarohet për pranimin ose mospranimin e fajësisë, duke e njoftuar për rëndësinë dhe pasojat e pranimit të fajësisë.

I pandehuri e ka pranuar fajësinë për veprën penale cila i vihet në barrë, i vetëdijshëm për pasojat e pranimit të fajësisë, pranimin e ka bërë vullnetarisht, pa presion nga askush.

Gjyqtari i vetëm gjykues, ka marrë mendimin nga Prokurori i Shtetit, ku prokurori i shtetit është pajtuar me pranimin e fajësisë nga ana e të pandehurit nga se shihet së është i vullnetshëm dhe në përputhje me shkresat e lëndës.

Gjyqtari i vetëm gjykues, është i bindur, se pranimi i fajësisë nga ana e të pandehurit është bërë konform dispozitave të nenit 246 dhe 248 par 1 të KPP-së, pasi qe i pandehuri e kupton natyrën dhe pasojat e pranimit të fajit, pranimi i fajit mbështetet në faktet e çështjes dhe provat në të cilat edhe mbështet aktakuza siç janë: raporti i policit Riza Brahimaj me numër të ID.2490; raporti përmbledhës informues i datës 08.08.2018, i përpiluar nga Rr.Gani Lajqi – Njësiti i Hetimeve Stacioni Policor Pejë; deklarata e të pandehurit A L, e dhënë me datë 08.08.2018, në Stacionin Policor në Pejë; intervista e të dyshuarit A L, e datës 08.08.2018, e dhënë në Hetimore Rajonale DRP-Pejë, si dhe shkresat e tjera te lendes, pastaj aktakuza nuk përmban asnjë shkelje të qartë ligjore, ose gabim faktik, prandaj gjykata konform nenit 248 par 4 të KPP-së , ka pranuar pranimin e fajësisë nga i pandehuri.

Me faktet e ofruara, si dhe pranimin e fajësisë nga ana e të pandehurit është vërtetuar gjendja faktike si në dispozitiv te aktgjykimit. Nga gjendja e vërtetuar faktike si është përshkruar në dispozitiv të aktakuzës, pa dyshim rrjedh se në veprimet e të pandehurit A L, qëndrojnë të gjitha elementet e veprës penale, Lajmërimi apo kallëzimi i rremë, nga neni 390 par.4 e lidhur me par. 1 të KPRK-së, edhe pse Prokuroria Themelore në aktakuzë ka bërë kualifikimin e veprës penale, deklarim i rremë, nga neni 390 par.4 e lidhur me par.1, gjykata vërejti se në këtë rast Prokuroria ka bërë gabim teknik ku në vend të veprës penale, Lajmërimi apo kallëzimi i rremë, ka cekur veprën penale, deklarim i rremë , ndërsa neni 390 par.4 lidhur me par.1 si dhe përshkrimi dispozitivit të aktakuzës janë përputhje me veprën penale Lajmërim apo kallëzim i rremë nga neni 390 par.4 lidhur me par.1 të KPRK-së.

Gjykata nuk gjeti rrethana që përjashtojnë ndjekjen penale apo përgjegjësinë penale të pandehurit dhe i njëjti është penalisht përgjegjës. Sa i parket fajësisë i pandehuri ishte i vetëdijshëm për veprën e kryer dhe atë e ka kryer me dashje.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe rënduese në kuptim të nenit 73 par.1 të KPRK-së. Kështu si rrethana lehtësuese për të pandehurin, gjykata mori sjelljen korrekte në gjykatë, pranimin e fajësisë, sinqeritetin deklarues, pendimin për veprën e kryer, faktin se i pandehuri me parë nuk ka qenë i dënuar dhe ndaj tij nuk udhëhiqet ndonjë procedurë tjetër penale, ndërsa si rrethana rënduese gjykata nuk gjeti.

Sipas bindjes së gjyqtarit, dënimi i shqiptuar, duke i marrë për bazë rrethanat e përmendura më lartë, është dënim i drejtë, në harmoni me peshën e veprës penale dhe shkallën e përgjegjësisë së të pandehurit. Gjyqtari i vetëm gjykues, gjithashtu ka konstatuar se me këto dënime mund të arrihet edhe qëllimi i dënimit, nga neni 41 i KPRK, i cili konsiston në parandalimin e të pandehurit nga kryerja e veprave penale në të ardhmen dhe të bëjë rehabilitimin e tij; të parandalojë personat e tjerë nga kryerja e veprave penale dhe të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit.

Duke u bazuar ne nenin 450 par. 1 dhe 2 nën par 2.6 të KPPRK-se, gjykata ka përcaktuar shpenzimet e procedurës penale në shumë prej 30 (tridhjetë) euro, për paushallin gjyqësor në shumë prej 20 (njëzet) euro, duke u bazuar ne shpenzimet që janë shkaktuar nga fillimi i kësaj procedure e deri ne përfundimin e saj.

Konform nenit 39 par.1, 2, 3, nënpar.3.1, të Ligjit për kompensimin e viktimave të krimit, e obligoi në pagesën e taksë, si në dispozitiv të këtij aktgjykimi.

Nga arsyet e cekura më lartë konform nenit 365 të KPPRK-së, është vendosur si në dispozitiv të këtij aktgjykimi, ndërsa konform nenit 370 të KPPRK-së, gjykata përpiloi këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM**

**P.nr.528/18, dt 20.08.2019**

**Zyrtare Ligjore Gjyqtari**

**\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_**

Ilda Cucović Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate.